google/wiki40b huggingface dataset:
Kvinnebyen

Handling

Snàporaz følger etter en attraktiv kvinne han møter på sin togreise. Turen ender opp på et hotell fylt til randen av kvinner - Snàporaz befinner seg på en kvinnekonferanse for feminister. Han prøver å flykte, men det er vanskeligere enn han hadde forestilt seg at det skulle bli. Han havner i en kvinnekontrollert verden hvor han tvinges til å konfrontere sitt eget liv og sin oppvekst i en rekke fantasifulle seanser.

Om musikken

Filmmusikken er komponert av Luis Enríquez Bacalov. Flere av komposisjonene viser til, og låner av andre verk som Kurt Weills «Die Moritat von Mackie Messer» fra Tolvskillingsoperaen, og «Night and Day» av Cole Porter.
I tillegg bruker filmen popsangen «The Visitors» av italodisco-artisten Gino Soccio hentet fra albumet Outline (1979).
Ptychandra

Utseende

Ganske store, gråbrune ringvinger, hannene kan være blåglinsende på oversiden. Bakvingen er gjerne trukket ut til en kort stjert.

Utbredelse

Denne slekten er utbredt på Filippinene og Borneo.
Erlend Bratland

Bakgrunn

Bratland er opprinnelig fra Kvinnherad, men bor i 2008 i Haugesund. Bratland var elev på utdanningsprogram for restaurant- og matfag på Karmsund videregående skole i Haugesund, men valgte å slutte på skolen etter første året for å satse på musikken.

Tidlig karriere

13 år gammel stilte Bratland opp i musikalen Oliver med det lokale Blandakoret på Husnes. Etter dette var han med i en oppsetting av Chess på Bømlo. Bratland  har også utmerket seg i Ungdommens Kulturmønstring (UKM), der han gikk til landsmønstringen i 2007, og Talent Haugaland.

Norske Talenter

Erlend Bratland stilte opp på audition i Bergen i forbindelse med talentkonkurransen Norske Talenter. I semifinalen sang Bratland sangen «Nella Fantasia» og vant den siste av de fem semifinalene. I finalen valgte han sangen «Lost» av Anouk og vant tilslutt finalen med 36 % av stemmene. Enkelte sammenlignet stemmen hans til sangeren Jan Werner Danielsen underveis i Norske Talenter, og selv takket han avdøde Danielsen etter konkurransen.
Etter seieren i Norske Talenter ble Bratland også plukket ut til å reise rundt om i Norge i forbindelse med Idol-turné sommeren 2008 sammen med tidligere Idol-deltakere som Glenn Lyse, Bjørn Johan Muri og Kim Rune Hagen. Bratland begynte like etter seieren å spille inn sin første singel, en versjon av sangen «Lost», for plateselskapet Sony BMG.

Første singel og album

Den 16. mai, to uker etter at han vant i Norske Talenter, ble Bratlands utgave av «Lost» lagt ut for nedlasting hos Telenor. Uken etter var singelen nr. 4 på VG sin singelliste. 28. mai var Erlend så nr. 1 på VG-lista Topp 20, etter bare to uker. I slutten av juni ble det også kjent at Jan Fredrik Karlsen, en av dommerne fra Norske Talenter, ble Bratlands manager. 27. oktober 2008 ga han ut debutalbumet True Colors som solgte til gull i løpet. For albumet ble han nominert til årets nykommer under Spellemannprisen 2008, mens «Lost» ble nominert til årets hit.

Comeback

Etter lengre tid borte fra rampelyset vendte Erlend Bratland tilbake høsten 2014 med balladesingelen og musikkvideoen «Silent Sister». I mars 2015 endte han på andreplass i Melodi Grand Prix med sangen «Thunderstruck», som han skrev sammen med Linnea og Joy Deb. I 2019 var han tilbake i Melodi Grand Prix med sangen «Sing for You». Låten ble imidlertid slått ut i første runde.
Lakhisarai (distrikt)

Demografi

Ved folketellingen i 2011 var det 1 000 717 innbyggere i distriktet, mot 802 225 i 2001. Den urbane befolkningen utgjør 14,29 % av befolkningen.
Barn i alderen 0 til 6 år utgjorde 18,21 % i 2011 mot 21,11 % i 2001. Antallet jenter i den alderen per tusen gutter er 915 i 2011 mot 951 i 2001.
Reddik

Navn

Det vitenskapelige navnet Raphanus er gresk og betyr «hurtig forekommende». Det norske reddik kommer fra det latinske ordet radix som betyr «rot».
Xundian Hui Yi

Xundian Hui Yi (kinesisk: 寻甸回族彝族自治县, pinyin: Xúndiàn Huízú Yízú zìzhìxiàn) er et autonomt fylke byprovinsen Kunming i provinsen Yunnan i Kina.
Xundian har et areal på 3.966 km² og talte 486 447 innbyggere i 1999.
Snostrup kirke

Bygningen

Kirken er oppført på 1100-tallet av marksten og munkesten med vinduer av kritt- og frådsten. Bygningen består av kor og skip fra romansk tid, med tre tilbygninger fra senmiddelalderen: Våpenhus i syd, en forlengelse i vest samt tårn. Kirkens nåværende, ytre fremtoning er preget av restaureringsarbeider fra omkring 1870.

Interiør

Krysshvelv i kor og skip er tilkommet senere i middelalderen. På de hvitkalkede overvegger i blant annet skipet, er bevart rester av kalkmalerier fra forskjellige tidsepoker. Enkelte ornamentale detaljer, som sikksakklinjer og granlignende plantestengler, er elementer som er karakteristiske for Isefjordsverkstedet.
Døpefontens kum er fra romansk tid, og en trefigur av Kristus som smertensmann er fra senere i middelalderen. Forsiden på alterbordet er fra slutten av 1500-tallet, mens den utskårne prekestolen er fra omkring 1630. Altertavlen fra 1594 ble i 1842 avløst av et maleri av C. W. Eckersberg i samtidig, nygotisk ramme. I 1875 ble det installert et brukt orgel med nygotisk fasade. 
Kirken har 120 sitteplasser.
Nordkapp Boats

Nordkapp Boats AS er en norsk båtprodusent.
De ble etablert under navnet Nordsjøplast i Sarpsborg i 1966, men ble lagt ned på 1973. Rettigheter og varemerke ble overdratt til Alicraft i Arendal som produserte noen modeller frem til de gikk konkurs i 1986. I 1990 ble selskapet Nordkapp Boats AS etablert av gründeren Ronny Antonsen. Selskapet lanserte sin første båt, Nordkapp Premiere 730 i 1992 og hadde produksjonslokaler i Fredrikstad frem til 2005. Fra 2005 har selskapet hatt hovedkontor i Sarpsborg.
Callynomes

Utseende

Middelsstore, avlange, matt brunsvarte gullbasser. Hodet er forholdsvis stort (nesten så bredt som pronotum), med noe utstående fasettøyne. Pronotum er litt bredere enn langt, bredest tydelig foran midten, med stumpvinklede bakhjørner. Dekkvingene er betydelig bredere enn pronotum og kan ha små, lyse flekker.
På bakkroppen har det nest bakerste bukleddet spisst tilbaketrukne bakhjørner som stikker ut som pigger bak dekkvingene.

Levevis

Disse artene er knyttet til maur og lever i maurenes tuer.

Utbredelse

Slekten er utbredt i Sørøst-Asia (Filippinene).
Finnskogutstillingen

Finnskogutstillingen er et årlig kulturarrangement som organiseres av en forening med samme navn. I tillegg til utstilling av bildekunst og kunsthåndverk holdes det også konserter som ledd i arrangementet. Finnskogutstillingen ble første gang arrangert i 1981.
Det overordnede formålet med utstillingen er å støtte opp om kulturlivet på Grue Finnskog.
Hvert år inviteres en bildekunstner, kunsthåndverker eller fotograf til å være hovedutstiller. En rekke fremtredende kunstnere har holdt utstilling på Grue Finnskog i forbindelse med Finnskogutstillingen.
Glanssnutebiller

Utseende

Små til middelsstore, avlange snutebiller, som oftest svarte med en dempet (skokrem-aktig) glans, noen ganger er oversiden helt eller delvis dekket med lyse skjell. Snuten er lang, slank og krum og normalt rettet mer eller mindre nedover. Antennene sitter festet i snutens ytre halvdel, ofte nær spissen. De er middels lange, knebøyde, og antenneskaftet (det innerste leddet) er noe kølleformet. Brystskjoldet (pronotum) er avrundet, bakerst like bredt som dekkvingene, og sterkt punktert. Dekkvingene har tydelige punktrader, og beina er temmelig korte.

Levevis

Glanssnutebillene lever på planter, spesielt på arter i korsblomstfamilien (Brassicaceae), men også på en rekke andre planter, blant annet solsikke og reseda. Noen arter opptrer av og til som skadedyr. På den andre siden er noen arter i denne gruppen ganske sjeldne og kanskje truede.
Han Oluf

Han Oluf er et album med Arthur Arntzen og Håkon Karlsen, utgitt i 1973.
Grafikk- og tegningsamlingen i Nasjonalmuseet

Grafikk- og tegningsamlingen ved Nasjonalgalleriet i Oslo består av bortimot 50 000 grafiske blad og tegninger. Samlingen ble etablert i 1877 og spenner tidsmessig fra slutten av 1400-tallet og fram til i dag.

Historie

Samlingen ble grunnlagt som forening i 1877, og i 1882 flyttet man inn i tredje etasje i det nyreiste Skulpturmuseet i Kristiania. Kunsthistorieprofessor Lorentz Dietrichson hadde siden grunnleggelsen vært foreningens formann.  Ved flyttingen til det nye bygget ble cand. jur. Fredrik Gundersen ansatt som samlingens konservator. Blant samlingens tidligere ledere kan nevnes Fredrik Gundersen, Eli Ingebretsen, Knut Berg og Sidsel Helliesen. Siden 2003 har samlingen vært en del av Nasjonalmuseets avdeling for eldre og moderne kunst.
De første tiårene ble Grafikk- og tegningsamlingen hovedsakelig bygget opp ved private samleres bidrag. Blant de viktigste bidragsyterne var blant andre Carl Melchior Stang, Sophus Larpent, Ludvig Wilhelm Dahl og Johan Ludvig Malthe. Senere betydelige bidrag har kommet inn ved blant andre Elias Fegerstehn og Arild Wahlstrøm.

Samlingen

Ved Grafikk-og tegningsamlingen finnes grafikk av blant andre Albrecht Dürer, Rembrandt van Rijn, Giovanni Battista Piranesi, Francisco Goya, Eugène Delacroix, Honoré Daumier, Édouard Manet, Edgar Degas, James Abott McNeil Whistler, Paul Gauguin, Henri Toulouse-Lautrec, Emil Nolde og Käthe Kollwitz. Pablo Picasso er representert blant annet med seriene Suite Vollard og Suite 347 komplett. Samlingen inkluderer også japanske tresnitt. 
Norsk grafikks historie er godt representert med eksempelvis verk av Edvard Munch, Nikolai Astrup, John Savio, Rolf Nesch, Chrix Dahl, Knut Rumohr, Ludvig Eikaas, Frans Widerberg, Niclas Gulbrandsen, Per Kleiva, Guttorm Guttormsgaard, Ove Stokstad, Sidsel Westbø, Arne Bendik Sjur, Tom Gundersen og Eli Hovdenak.
Blant utenlandske tegninger kan nevnes eldre italienske, franske, nederlandske og tyske mestertegninger med Annibale Carracci, Guercino, Jean-Honoré Fragonard, Martin Fréminet og Rembrandt som representative eksempler. 
Her finnes også tegninger av Vincent van Gogh og August Heinrich. Samlingen med Caspar David Friedrichs tegninger i Grafikk-og tegningsamlingen er den største utenfor Tyskland. 
Norske tegninger, både eldre og nyere, utgjør en vesentlig del av samlingen - med blant annet J.C. Dahl, Thomas Fearnley, Adolph Tidemand, Lars Hertervig, Gerhard Munthe, Erik Werenskiold, Theodor Kittelsen og Halfdan Egedius. Her finnes et bredt utvalg av eventyrtegningene som ble brukt til å illustrere Asbjørnsen og Moes eventyr, og av illustrasjonene til den kjente utgaven av Snorres kongesagaer fra 1899. Rolf Nesch er den kunstneren som er best representert i samlingen, med over 3 000 enkeltverk, både grafiske trykk og tegninger.
Samlingen er tilgjengelig for publikum i studiesalen.
Operasjon Leader

Operasjon Leader var et vellykket luftangrep utført av fly fra den amerikanske marinen mot tysk skipsfart i nærheten av Bodø, Norge, 4. oktober 1943, under andre verdenskrig. Raidet ble utført av fly fra hangarskipet USS «Ranger», som på den tiden var knyttet til den britiske Home Fleet. De amerikanske flygerne oppdaget mange tyske og norske skip i dette området, og antas å ha ødelagt fem og skadet sju. To tyske fly som lette etter den allierte flåten ble også skutt ned. Tre amerikanske fly ble ødelagt i kamp under operasjonen, og et annet krasjet under landing.
Angrepet fulgte etter en to års pause i alliert hangarskips operasjoner mot Norge, og overrasket de tyske styrkene. Valg av målområdet ble gjort på grunnlag av etterretning fra dekoding av tyske radiosignaler og rapporter fra norske Secret Intelligence Service-agenter. En norsk navigatør var med i angrepstyrken for å gi råd om lokal geografi. Selv om historikere har funnet det vanskelig å fastslå det nøyaktige antallet skip senket, skadet Operasjon Leader den tyske krigsinnsatsen med et betydelig inngrep i konvoisystemet i regionen og reduserte forsendelser av malm.
Flystyrken bestod av Grumman F4F Wildcat jagerfly , Douglas TBD Devastator torpedofly fra blant annet Torpedo Squadron 4 (VT-4) og Grumman TBF Avenger torpedofly. 
Home Fleet gikk ut fra Scapa Flow den 2. oktober 1943. Den britiske delen av styrken bestod av slagskipene HMS «Duke of York», Frasers flaggskip og HMS «Anson», den lette krysseren HMS « Belfast» og syv destroyere. Den amerikanske delen bestod av Ranger, USS «Tuscaloosa» og fire jagere. Styrken ble ikke oppdaget av tyske styrker under deres reise nordover, og kom på angrepsposisjon for Rangers luftving ca 230 km av Bodø like før daggry den 4. oktober.
Haakon Esplo

Biografi

Haakon Esplo kommer fra Kolbotn i Oppegård Kommune og startet sin musikalske karriere med undervisning i blokkfløyte og klaver fra han var 5 år gammel ved Robert Levin og Kaare Siems musikkskole. Han begynte som klarinettist i Hellerasten skolekorps når han var 8 og hadde privatundervisning på alle instrumenter fram til videregående utdanning. Esplo gikk på musikklinjen ved Foss videregående skole 1987-1990 og var aktiv flere år som skuespiller i Fossrevyen og Russerevy i Oslo på Chat Noir. 1990-1994 tok han utdannelse som blokkfløytist ved Norges musikkhøgskole med fordypning i musikkformidling. Mange kjenner idag Haakon også med sine konserter på irske fløyter. Han har mottatt flere utmerkelser. Han ble i år 2000 stemt fram som årets navn i Oppegård Kommune etter sin jobb som leder av kommunens komité for feiringen av tusenårsskiftet. Etter sin værneplikt i HMK Gardes Musikkorps, hvor han både var konferansier, visedirigent og arrangør, fikk han tildelt hovedstipendet.
Haakon Esplo har i mange år vært dirigent for både skole- og amatørkorps. Hebekk skolekorps, Oppegård Janitsjar og Kolbotn Pike- og Guttemusikkorps er noen av disse. 
Han har også vært skuespiller i mange revy- og teaterforestillinger. Blant annet Andrew Lloyd Webbers musikal Joseph and the amazing technicolor Dreamcoat på ABC teatret og Thorbjørn Egners "Musikantene kommer til byen" på Den Norske Opera. Esplo har satt opp sitt eget humorshow "Harald og Haakon - Helt Konge!" på hovedscenen i Drammens Teater høsten 2013 sammen med musiker og artist Knut Harald Sommerfeldt.
Haakon Esplo startet å trylle som 11-åring og er, siden 1984, medlem av foreningen for tryllekunstnere Magiske Cirkel Norge og har også en periode vært president i Magiske Junior Cirkel. Han sitter nå i styret i Magiske Cirkel Norge. Haakon Esplo er også en av de få som kan kunsten å buktale og bruker denne kunstformen aktivt i sine humorshow for næringslivet og i familieforestillinger.

Produksjon

Esplo har rundt 100 noteutgivelser for korps, band, kor, orkester og enkeltinstrumenter. Han har arrangert musikk til flere teateroppsetninger. Verk av Haakon Esplo finnes innspilt blant annet av HM Kongens Gardes Musikkorps og Forsvarets Stabsmusikkorps. Han medvirker også selv som musiker på flere plateinnspillinger.
Han er medlem av NOPA, Norsk forening for komponister og tekstforfattere.
Han er opphavsmann til barnekonsertene Hokus & Pokus, Snikk Snakk og Magisk Jul som er framført mer enn 500 ganger siden 2009. Hvert år spilles konsertene av både amatører og profesjonelle over hele landet sammen med Esplo. Kjent fra disse er blant annet det musikalske eventyret "Ridder Rompe og den grusomme dragen", "Sander Sengetøy", "Happy Flute", "Hulderdans" og "Loff og Selleri". Han har også vært kapellmester og musiker i flere revyer og teateroppsetninger.
Acanthops chocoensis

Utseende

Arten er middelsstore og slanke knelere. De kjennes lettest på at forbeina er påfallende lange (minst så lange som mellom- og bakbein). Antennene er trådformede og forholdsvis korte. Fasettøynene er mer eller mindre utstående, ofte spisse. Pronotum er mye lengre enn bredt. Forbeina er kraftige, lårene likevel mindre fortykket enn hos de fleste andre knelere. Forlårene- og -leggene har pigger på undersiden og griper mot hverandre for å holde byttet fast, som vanlig hos knelere. Forleggen har en krum, skarp spisstorn. Mellom- og bakbeina kan ha utvidete lår og legger, men føttene er slanke. Vingene er ganske variable og kan være reduserte. Forvingene er vanligvis hornaktige, av ulike form.

Utbredelse

Acanthops chocoensis finnes i Colombia.
Frisch–Peierls memorandum

Frisch–Peierls memorandum var den første tekniske utredningen av et praktisk atomvåpen. Memorandumet ble skrevet av Otto Frisch og Rudolf Peierls i mars 1940, mens de begge arbeidet ved University of Birmingham i England. Memorandumet inneholdt nye beregninger av størrelsen av den kritiske massen som var nødvendig for en atombombe. Memorandumet bidro til å sette fart på den britiske og amerikanske utviklingen av atomvåpen under andre verdenskrig.
Nabla (linjeforening)

Nablas historie

Nablas tidlige historie er gjengitt av Rich. H. Westergaard etter fritt minne i dokumentet "Erindringer fra Nablas barndom".

Drift, styre og lover

Nabla har både interessegrupper, komitéer og styre. Linjeforeningens øverste organ er generalforsamlingen Det Store Kanoniske Ensemble. Denne er trolig oppkalt etter fysikkens statistiske ensemble med samme navn og avholdes årlig. Der velges styret, som består av en leder og styremedlemmer. Blant sistnevnte finnes mange komitéledere. Komitélederne leder separate komitéer som bidrar til å opprettholde Nablas aktivitet på sentrale områder. 
Nabla har egne lover som gjelder for linjeforeningen.

Nabladet

Nabladet er Nablas tidsskrift.

Nablas tradisjoner

Linjeforeningen har flere nevneverdige tradisjoner. Blant disse er de XVII Jacobinske Vinterlekene.
Brest (Frankrike)

Geografi

Brest ligger midt i et dramatisk landskap nær inngangen til Rade de Brest helt vest i Bretagne.

Historie

En romersk militærleir fra 300-tallet under navnet Gesocribate er kjent. Etter en normannisk og engelsk periode kom byen 1202 til Frankrike. Havnen fikk økt sin betydning særlig etter oppdagelsene av Østindia og Amerika. Siden 1600-tallet har byen hatt en viktig flåtebase. Et festningsverk ble bygget rundt militærhavna av Vauban (1633–1707). 
Under første verdenskrig var byen en viktig havn for amerikanske tropper. Under andre verdenskrig hadde tyskerne en stor ubåtbase i Brest. Byen ble totalt ødelagt under slaget ved Brest, bare tre bygninger stod igjen, og byen har siden blitt bygd opp igjen. Etter at krigen var over betalte den vesttyske regjeringen flere milliarder dollar som kompensasjon til de hjemløse og nødlidende innbyggerne i byen. Den nybyggete byen består stort sett av grå granitt- eller betongbygninger. 
Flåtebasen blir i dag benyttet av NATO.

Befolkningsutvikling

Antall innbyggere i kommunen Brest
Referanse:INSEE

Annet

Jacques Préverts berømte dikt «Barbara» utspiller seg i Brest.
Verdens mest prestisjefylte landeveisritt på sykkel, Tour de France begynte i 2008 i Brest, med fellesstart.
Koksan

Historie

M1978 Koksan ble først offentlig vist på en parade i 1985.  Vestlige observatører så den første gang i byen Koksan, derav kodenavnet, i 1978.
Iran kjøpte et antall M1978 fra Nord-Korea i 1987. På den tiden var det den feltkanonen i verden med lengst rekkevidde, med en kapasitet til å fyre prosjektiler med hjelperaketter ut til nesten 60 kilometer. Den ble brukt av iranerne til å skyte inn i kuwaitiske oljefelt under Iran-Irak-krigen fra Al-Faw-halvøya.
M1989 ble levert til Iran etter hvert som rollen dens ble fylt av missiler i Nord-Korea.
Siden 1993 har Nord-Korea forsterket artilleristridskreftene sine i framre områder. Sør-Koreas militærvesen rapporterer om et stort antall 170 mm kanoner og 240 mm rakettkastere nær den demilitariserte sonen, hvor det er laget fjellhaller og forberedt skyteposisjoner. Det er estimert at disse kan fyre opp til 10 000 skudd i minuttet inn i Seoul-området.

Teknisk

Koksan er utstyrt med en 170 mm kanon. Denne er kanskje modifisert fra en sovjetisk kystartillerikanon. Rekkevidden er estimert til 40 til 50 km, og man har tilgjengelig base-bleed og hjelperakettprosjektiler. Antageligvis er kjemiske, høyeksplosive og cargo-granater tilgjengelige. Denne typen artilleri har vanligvis en skuddtakt på 1-2 skudd i løpet av fem minutter.
Chassiset gir sannsynligvis ekvipasjen en hastighet på vei på rundt 40 km/h og en rekkevidde på rundt 300 km.
Gravdal gruve

Gravdal gruve eller Bergedals gruve. Forekomsten har vært drevet på svovelkis, og kobberinnholdet er lavt. Driften starta i 1870 og ble nedlagt i 1920. Området ser noe grisete ut med tykke okeravsetninger. Det finnes en del stygge gruveåpninger i området. Området drenerer til Svartatjørna som har avløp til et lite vassdrag ned til Gravdal og Hardangerfjorden. Gruvevannet går direkte til sjøen.
I avløp fra Svartatjørna ble det målt 140 mikrogram kobber per liter i 1992. Vannmengdene er små slik at tungmetalltransporten blir beskjeden. Måleresultatene tyder ikke på at avrenningen er problematisk.
Masahiro Hamazaki

Japans herrelandslag

Masahiro Hamazaki spilte 2 landskamper for Japans herrelandslag.
Airbus A330neo

Varianter

Airbus vil tilby to varianter av A330neo. Varianten A330-880neo vil være en direkte etterfølger av Airbus A330-200, mens A330-900neo vil direkte erstatte Airbus A330-300. A330-800neo vil ha plass til 252 passasjerer i en typisk kabinkonfigurasjon med to klasser (6 mer enn sin forgjenger) og A330-900neo vil ha plass til 310 passasjerer i en kabinkonfigurasjon med to klasser (10 mer enn sin forgjenger). Begge variantene vil også ha større rekkevidde enn sine forgjengere.
Ny mat

Ny mat (engelsk novel food) er en juridisk betegnelse på matvarer eller ingredienser som ikke har vært et vanlig innslag i alminnelig kosthold eller som er blitt produsert ved hjelp av en ny teknologi. Definisjonen på ny mat avhenger av landet eller jurisdiksjon, og ofte kreves det at en trygghetsvurdering blir foretatt før maten kan markedsføres. Den første «ny mat»-søknaden i EU gjaldt steviablader, som ikke er autorisert for markedsføring i Europa, og et populært eksempel på ny mat i Europa er insekter.

Lovgivning i ulike deler av verden

Ny mat defineres ulikt i ulike deler av verden og lovgivningen og autorisasjonsprosessene er ulike.

Europa

Fra 1. januar 2018 erstattet loven (EU) 2015/2283 loven (EC) No 258/97 angående nye matvarer i EU. Dette ble gjort for å forenkle prosessen, da EU blant annet hadde fatt klager i verdens handelsorganisasjon. (EC) No 258/97 ble vedtatt blant annet for å vurdere tryggheten til genmodifiserte matvarer i EU. Dette gjaldt frem til genmodifisert mat fikk sin egen lovgivning ved starten av 2000-tallet .
I EU er ny mat definert i artikkel 3 i loven (EU) 2015/2283.
15. mai 1997 trådte det opprinnelige «ny mat»-regelverket (EC) 253/97 i kraft.
Ved endringen i regelverket EU 2015/2283 ble også prosessen for å vurdere tryggheten endret. All ny mat blir direkte vurdert av EFSA. Etter EFSAs vurdering sender den europeiske kommisjonen en gjennomføringsrettsakt til Standing Committee on Plants, Animals, Food and Feed som vurderer rettsakten og kan autorisere matvaren på det europeiske markedet. Ca. 200 matvarer har søkt om ny mat-status i EU under (EC) 253/97. Den Europeiske kommisjon har en liste over alle pågående ny mat-søknader

Kina

I Kina reguleres ny mat gjennom regelverket «Administrative tiltak for sikkerhetsvurdering av nye matmaterialer.» (2013). Autorisasjonen som kreves for å nå markedet i Kina foretas av den nasjonale helse-og familieplanlegningkommisjonen. Brudd på regelverket kan straffes med ett års markedsutestengning.

Canada

I Canada er ny mat regulert og definert av divisjon 28 av Del B av Food and Drug Regulations. Ny mat blir kategorisert som mat eller ingredienser som ikke tidligere har blitt spist i landet, er produsert gjennom en ny prosess eller som er blitt genetisk manipulert. Autorisasjonen foretas av Health Canada. Health Canada har publisert en liste over autorisert ny mat på sine nettsider.

Japan

Autorisasjonen i Japan er avhengig av typen mat. Dersom det derimot blir definert som ett tilsetningsstoff, må man gå gjennom en autoriasjonsprosess liknende den man har i andre jurisdiksjoner.

Australia og New Zealand

Australia og New Zealand har en felles lovgivning gjennom Food Standards Code, hvor Standard 1.5.1 er spesielt viktig. Autorisasjonen som kreves for å nå markedet i Australia og New Zealand foretas av Food Standards Australia/New Zealand (FSANZ). Regelverket i Australia og New Zealand var i 2018 under revisjon for mulige forbedringer.